CELEX: 
Language: et
Date: 2019-03-13 00:00:00
Title: KOMISJONI DELEGEERITUD MÄÄRUS (EL) …/…, milles käsitletakse kriteeriume, mida ettevõtjad peavad täitma Euroopa Parlamendi ja nõukogu määruse (EL) 2016/2031 artikli 89 lõike 1 punktis a sätestatud tingimustele vastamiseks, ja menetlusi nende kriteeriumide täitmise tagamiseks

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määruse (EL) 2016/2031 artikli 79 lõikes 1 esitatud loetelu punkti a kohaselt nõutakse taimepassi teatavate taimede, taimsete saaduste ja muude objektide vedamisel liidu territooriumil. Sellise taimepassi alusel tõendatakse, et asjaomane taim, taimne saadus või muu objekt vastab kõigile kõnealuse määruse artiklites 85 ja 86 sätestatud nõuetele ning on seega vaba liidu karantiinsetest taimekahjustajatest ja vastab vajaduse korral liidu reguleeritud mittekarantiinsetele taimekahjustajatele. Sellega tagatakse, et taimed ei kujuta endast liidus taimeterviseriski. Kuna tegemist on tehnilist ja teaduslikku laadi küsimusega, võivad taimepasse anda pädevate asutuste järelevalve all välja üksnes loa saanud ettevõtjad. 
            
            
               Määruse (EL) 2016/2031 artikli 89 lõike 1 punktis a on kehtestatud sätted, millega lubatakse ettevõtjatel taimepasse välja anda ja nähakse ette tingimused, mida kõnealused ettevõtjad peavad täitma. Neil peavad olema kõnealuse määruse artiklis 87 osutatud kontrollide tegemiseks vajalikud teadmised liidu karantiinsetest taimekahjustajatest, artikli 30 lõike 1 kohaselt vastu võetud meetmetest, kaitstavate piirkondade karantiinsetest taimekahjustajatest ja liidu reguleeritud mittekarantiinsetest taimekahjustajatest, samuti teadmised selliste märkide, sümptomite ja vahendite kohta, millega hoitakse ära selliste taimekahjustajate esinemine ja levik.
            
            
               Selle tagamiseks, et ettevõtjad täidavad kõnealuseid tingimusi, on määruse (EL) 2016/2031 artikli 89 lõikega 2 antud komisjonile õigus kõnealust määrust täiendada, sätestades kriteeriumid, mida ettevõtjad peavad täitma artikli 89 lõike 1 punkti a tingimustele vastamiseks, ja menetlused nende kriteeriumide täitmise tagamiseks.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon konsulteeris taimetervise eksperdirühmaga 24. jaanuaril 2018, 5. septembril 2018 ja 22. jaanuaril 2019.
            
            
               Käesoleva delegeeritud õigusakti eelnõu üle toimus parema õigusloome portaalis 28. novembrist kuni 26. detsembrini 2018 avalik konsultatsioon. Kokku laekus 4 vastust, mis on üldsusele kättesaadavad.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusaktis on sätestatud kriteeriumid, mida ettevõtjad peavad täitma, et neil lubataks anda välja taimepasse, ning menetlused nende kriteeriumide täitmise tagamiseks vastavalt määruse (EL) 2016/2031 artikli 89 lõikele 2.
            
            
               KOMISJONI DELEGEERITUD MÄÄRUS (EL) …/…,
            
            
               13.3.2019,
            
            
               milles käsitletakse kriteeriume, mida ettevõtjad peavad täitma Euroopa Parlamendi ja nõukogu määruse (EL) 2016/2031 artikli 89 lõike 1 punktis a sätestatud tingimustele vastamiseks, ja menetlusi nende kriteeriumide täitmise tagamiseks
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ,
                  1
                eriti selle artikli 89 lõiget 2,
            
            
               ning arvestades järgmist:
            
            
               (1)Määruses (EL) 2016/2031 on sätestatud, et taimepass tuleb välja anda teatavate taimede, taimsete saaduste ja muude objektide vedamiseks liidu territooriumil ning sissetoomiseks kaitstavasse piirkonda või seal vedamiseks.
            
            
               (2)Selle tagamiseks, et taimepassis sisalduv teave ning taimepasside väljaandmiseks vajalikud kontrollimised põhinevad usaldusväärsetel teaduslikel ja tehnilistel teadmistel, võivad taimepasse anda pädevate asutuste järelevalve all välja üksnes loa saanud ettevõtjad.
            
         
         
            
               (3)Tuleks kehtestada teatavad kriteeriumid selle tagamiseks, et ettevõtjatel on vajalikud teadmised eeskirjadest, milles käsitletakse taimekahjustajaid, mis võivad mõjutada teatavaid taimi, taimseid saadusi ja muid objekte, ning meetmeid nende taimekahjustajate esinemise ja leviku ärahoidmiseks. 
            
            
               (4)Vajalik on menetlus kõigi määruse (EL) 2016/2031 artikli 89 lõikes 2 osutatud kriteeriumide täitmise ning ka selle tagamiseks, et kõik loa saanud ettevõtjad on teadlikud taimepasside väljastamiseks vajalikust teabest. Seepärast peaksid pädevad asutused tegema kättesaadavaks tehnilise suunise, mis sisaldab teavet taimekahjustajate ja vastavate siirutajate bioloogia kohta ning nende kandjateks olevate taimede, taimsete saaduste ja muude objektide bioloogia asjakohaste aspektide kohta, aga ka kontrollide tegemise, asjaomaste taimekahjustajate esinemise ja leviku ärahoidmise ning hädaolukorra lahendamise kava koostamise kohta. 
            
            
               (5)Selleks et pädevatel asutustel ja ettevõtjatel oleks piisavalt aega valmistuda eespool nimetatud sätete rakendamiseks, tuleks käesolevat määrust kohaldada alates 14. detsembrist 2020,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
               Taimepasside väljaandmiseks loa saanud ettevõtjate täidetavad kriteeriumid 
            
            
               Selleks et saada luba taimepasside väljaandmiseks, peavad ettevõtjad vastama järgmistele kriteeriumidele:
            
            
               (a)nad on tõendanud pädevale asutusele oma vajalikke teadmisi määruse (EL) 2016/2031 artikli 87 kohaselt tehtavate kontrollide suhtes kohaldatavatest eeskirjadest, milles käsitletakse liidu karantiinseid taimekahjustajaid, määruse (EL) 2016/2031 artikli 30 lõike 1 kohaselt võetud meetmete kohaldamisalasse kuuluvaid taimekahjustajaid, kaitstavate piirkondade karantiinseid taimekahjustajaid ning liidu reguleeritud mittekarantiinseid taimekahjustajaid, mis võivad mõjutada asjaomaseid taimi, taimseid saadusi ja muid objekte;
            
            
               (b)nad on tõendanud pädevale asutusele oma vajalikke teadmisi parimatest tavadest ning meetmetest ja muudest tegevustest, mis on vajalikud punktis a osutatud taimekahjustajate esinemise ja leviku ärahoidmiseks;
            
            
               (c)neil on tõhus hädaolukorra lahendamise kava, mida tuleb järgida punktis a osutatud sellise taimekahjustaja iga esinemise või leiu kahtluse puhul, kes mõjutavad või tõenäoliselt mõjutavad nende taimi, taimseid saadusi või muid objekte;
            
            
               (d)nad on tõendanud pädevale asutusele oma vajalikke teadmisi ja pädevust seoses taimede, taimsete saaduste või muude objektide vajalike kontrollimistega asjaomaste taimekahjustajate suhtes ning punktis b osutatud meetmete võtmisega; 
            
            
               (e)nad on tõendanud pädevale asutusele, et neil on vajalikud ruumid ja varustus (või ligipääs nendele) taimede, taimsete saaduste või muude objektide nõutavate kontrollimiste läbiviimiseks ning nad suudavad ka võtta punktis b osutatud meetmeid;
            
            
               (f)nad on määranud kontaktisiku, kelle vastutusalasse kuulub pädeva asutusega toimuv teabevahetus käesoleva määruse sätete rakendamise kohta, ning on teatanud pädevale asutusele selle isiku kontaktandmed. 
            
            
               Artikkel 2
               Menetlused ettevõtjatele esitatavate kriteeriumide täitmise tagamiseks
            
            
               1.Pädev asutus tagab ettevõtjatele juurdepääsu tehnilise suunise selliste kriteeriumide kohta, mida tuleb täita taimepasside väljaandmisega seotud kontrollimistel. 
            
            
               Iga pädeva asutuse ametliku veebisaidi kaudu on võimalik juurdepääs tehnilisele suunisele, mis sisaldab kõiki järgmisi elemente:
            
            
               (a)teave taimekahjustajate ja vastavate siirutajate bioloogia kohta ning asjaomaste kandjate bioloogia asjakohaste aspektide kohta;
            
            
               (b)teave kõnealuste taimekahjustajate esinemisele viitavate märkide kohta ning selliste sümptomite kohta, mis viitavad taimede, taimsete saaduste või muude objektide saastumisele vastavate taimekahjustajatega, visuaalse kontrollimise ning proovide võtmise ja analüüsimise korra kohta;
            
            
               (c)teave selliste parimate tavade ning meetmete ja muude tegevuste kohta, mis on vajalikud artikli 1 punktis a osutatud taimekahjustajate esinemise ja leviku ärahoidmiseks;
            
            
               (d)teave artikli 1 punktis c osutatud kava koostamise ja sisu kohta.
            
            
               2.Pädevad asutused võtavad kõik asjakohased meetmed, et kontrollida, kas ettevõtja vastab kõigile lõikes 1 sätestatud kriteeriumidele. 
            
         
         
            
               Artikkel 3
               Jõustumine ja kohaldamise kuupäev
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolevat määrust kohaldatakse alates 14. detsembrist 2020.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 13.3.2019
            
            
               
                     Komisjoni nimel
               
               
                     president
                     Jean-Claude JUNCKER
               
               
            
         
         
            
                  
                     (1)
                  
                        ELT L 317, 23.11.2016, lk 4.